11 Fela jaaka mo metlheng ya bogologolo ya Bokeresete, go na le setlhopha se sennye sa balebedi ba ba tloditsweng ka moya se se bopang Setlhopha se se Laolang sa balatedi ba ga Keresete mo lefatsheng gompieno. Keresete, Tlhogo ya phuthego, o dirisa ‘seatla sa gagwe sa moja’ kgotsa maatla a gagwe a a dirang, go kaela banna bano ba ba ikanyegang fa ba ntse ba okametse tiro ya Bogosi. (Tshenolo 1:16, 20) Mo polelong ya botshelo jwa gagwe, Albert Schroeder, yo o sa bolong go nna leloko la Setlhopha se se Laolang e bile a sa tswa go wetsa tirelo ya gagwe ya mo lefatsheng, o ne a kwala jaana: “Setlhopha se se Laolang se kopana ka Laboraro mongwe le mongwe, se simolola pokano eo ka thapelo le go kopa kaelo ya moya wa ga Jehofa. Go dirwa maiteko a magolo go bona gore kgang nngwe le nngwe e a rarabololwa le gore phetso nngwe le nngwe e e dirwang e tumalanong le Lefoko la Modimo Baebele.” * Re ka ikanya Bakeresete ba ba ntseng jalo ba ba tloditsweng ba ba ikanyegang. Re tshwanetse go tsaya tsia taelo eno ya ga moaposetoloi Paulo bogolo segolo malebana le bone: “Utlwang ba ba etelelang pele mo gare ga lona mme lo ikobe, gonne ba nna ba lebeletse meya ya lona.”—Bahebera 13:17.